[pic] | COMISIA COMUNITĂŢILOR EUROPENE |

Bruxelles, 21.9.2009

COM(2009) 484 final

Propunere de

DECIZIE A CONSILIULUI

privind stabilirea poziției care urmează să fie adoptată de Comunitate în cadrul Comisiei pentru pescuit în Atlanticul de Nord-Est

EXPUNERE DE MOTIVE

În conformitate cu articolul 300 alineatul (2) al doilea paragraf din Tratatul CE, pozițiile care urmează să fie adoptate în numele Comunității în cadrul organizațiilor regionale de gestionare a pescuitului atunci când acestea sunt invitate să adopte decizii care au efecte juridice, cu excepția deciziilor de completare sau de modificare a cadrului lor instituțional, trebuie să fie stabilite de Consiliu, hotărând cu majoritate calificată la propunerea Comisiei.

Având în vedere această obligație și pe baza unor decizii similare ale Consiliului și propuneri din partea Comisiei Europene pentru alte organizații regionale de gestionare a pescuitului, Comisia Europeană propune prezenta decizie de stabilire a poziției Comunității care urmează să fie adoptată în cadrul Comisiei pentru pescuit în Atlanticul de Nord-Est. Din motive de coerență, prezenta propunere are la bază aceeași abordare ca cea adoptată pentru alte organizații regionale de gestionare a pescuitului.

Propunere de

DECIZIE A CONSILIULUI

privind stabilirea poziției care urmează să fie adoptată de Comunitate în cadrul Comisiei pentru pescuit în Atlanticul de Nord-Est

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 37 coroborat cu articolul 300 alineatul (2) al doilea paragraf,

având în vedere propunerea Comisiei,

întrucât:

(1) Articolul 33 din Tratatul CE, coroborat cu articolul 32, prevede că unul dintre obiectivele politicii comune în domeniul pescuitului este garantarea siguranței aprovizionărilor. Conform Regulamentului CE) nr. 2371/2002[1] Comunitatea adoptă o abordare atentă atunci când ia măsuri menite să protejeze și să conserve resursele acvatice vii, să asigure exploatarea durabilă a acestora și să reducă impactul activităților de pescuit asupra ecosistemelor marine. De asemenea, conform regulamentului, Comunitatea trebuie să urmărească o aplicare progresivă a unei metode de gestionare a pescuitului bazate pe ecosistem și să contribuie la rentabilizarea activităților de pescuit în cadrul unui sector al pescuitului și acvaculturii competitiv și viabil din punct de vedere economic, asigurând astfel un nivel de trai decent pentru cei care depind de activitățile de pescuit și ținând seama de interesele consumatorilor.

(2) Prin Decizia 81/608/CEE[2], Comunitatea Europeană a aprobat Convenția din 1982 privind viitoarea cooperare multilaterală pentru pescuit în Atlanticul de Nord-Est, care a fost ulterior modificată în 2005. Convenția a înființat Comisia pentru pescuit în Atlanticul de Nord-Est (NEAFC), a cărei misiune este să emită recomandări referitoare la activitățile de pescuit desfășurate dincolo de zonele aflate sub jurisdicția părților contractante; aceasta poate face și recomandări referitoare la activitățile de pescuit desfășurate în zone aflate sub jurisdicția unei părți contractante, al căror scop este conservarea pe termen lung și utilizarea optimă a resurselor halieutice din zona reglementată de Convenție, oferind avantaje economice, sociale și de mediu durabile. Aceste recomandări ar putea deveni obligatorii pentru Comunitate.

(3) În temeiul articolului 300 alineatul (2) al doilea paragraf din Tratatul CE, poziția Comunității în cadrul organismelor create prin acorduri regionale în domeniul pescuitului care sunt invitate să adopte decizii cu efecte juridice, dar care nu modifică cadrul instituțional al acordurilor în cauză, trebuie să fie adoptată cu majoritate calificată prin decizia Consiliului, la propunerea Comisiei,

DECIDE:

Articolul 1

Poziția care urmează să fie adoptată în numele Comunității în cadrul Comisiei pentru pescuit în Atlanticul de Nord-Est în momentul în care această comisie trebuie să adopte decizii cu efecte juridice se stabilește în anexa la prezenta decizie.

Articolul 2

Poziția Comunității stabilită în anexa la prezenta decizie este evaluată și, după caz, revizuită de către Consiliu la propunerea Comisiei, cel târziu până la reuniunea anuală a Comisiei pentru pescuit în Atlanticul de Nord-Est din 2014.

Adoptată la Bruxelles,

Pentru Consiliu

Președintele

ANEXĂ

Poziția Comunității în cadrul Comisiei pentru pescuit în Atlanticul de Nord-Est

1. PRINCIPII

În cadrul NEAFC, Comunitatea Europeană:

a) acționează în conformitate cu obiectivele urmărite de Comunitate în cadrul politicii comune în domeniul pescuitului, bazându-se cu precădere pe principiul precauției, pentru a asigura exploatarea durabilă a speciilor reglementate de NEAFC, pentru a promova aplicarea progresivă a unei metode de gestionare a pescuitului bazate pe ecosistem și pentru a reduce la minimum impactul activităților de pescuit asupra ecosistemelor marine, precum și pe promovarea unui sector comunitar al pescuitului eficient și competitiv care să asigure un nivel de trai decent pentru cei care depind de activitățile de pescuit, ținând seama de interesele consumatorilor;

b) garantează că măsurile NEAFC sunt în conformitate cu obiectivele Convenției NEAFC ;

c) garantează că măsurile NEAFC respectă legislația internațională și, în special, prevederile Convenției ONU cu privire la dreptul mării, Acordul ONU cu privire la conservarea și gestionarea stocurilor transzonale și a stocurilor de pești mari migratori, precum și Acordul de promovare a respectării măsurilor internaționale de conservare și de gestionare de către navele de pescuit în marea liberă;

d) promovează poziții coerente în cadrul organizațiilor regionale de gestionare a pescuitului;

e) urmărește sinergia cu politica Comunității în cadrul relațiilor bilaterale cu țări terțe în domeniul pescuitului și asigură coerența cu politica în domeniul relațiilor externe;

f) garantează respectarea angajamentelor internaționale ale Comunității.

2. Orientări

Comunitatea Europeană face eforturi, acolo unde este cazul, pentru a sprijini adoptarea de către NEAFC a următoarelor acțiuni:

a) măsuri de conservare și gestionare a resurselor halieutice din zona de reglementare NEAFC și, acolo unde este cazul, din zona corespunzătoare Convenției NEAFC pe baza celor mai bune opinii științifice disponibile și ținând cont în același timp de TAC și de cotele pentru speciile reglementate de NEAFC; acolo unde este necesar, se vor avea în vedere măsuri pentru stocurile care suferă de pe urma pescuitului excesiv, pentru a se evita orice intensificare a activităților de pescuit;

b) măsuri de protecție pentru ecosistemele marine vulnerabile din zona de reglementare NEAFC în conformitate cu rezoluțiile Adunării Generale a ONU;

c) intensificarea măsurilor de monitorizare, control și supraveghere în zona de reglementare NEAFC în scopul asigurării unui grad sporit de conformitate cu măsurile NEAFC;

d) intensificarea acțiunilor de combatere a activităților de pescuit INN;

e) elaborarea unor abordări comune cu celelalte organizații regionale de gestionare a pescuitului, printre care se numără Organizația pentru pescuit în Atlanticul de Nord-Vest, Organizația pentru conservarea somonului din Atlanticul de Nord și Comisia internațională pentru conservarea tonului din Oceanul Atlantic;

f) măsuri tehnice suplimentare pornind de la avizele Consiliul internațional pentru explorarea apelor maritime;

g) modernizarea permanentă a NEAFC în urma evaluării rezultatelor obținute.

[1] JO L 358, 31.12.2002, p. 59.

[2] JO L 227, 12.8.1981, p. 21.